L-Artikolu 25 tal-Anness IX tar-Regolamenti tal-Persunal jipprojbixxi lill-Awtorità tal-Ħatra milli tiddeċiedi b’mod definittiv, fuq livell dixxiplinari, dwar is-sitwazzjoni tal-uffiċjal ikkonċernat billi tagħti deċiżjoni dwar fatti li fl-istess ħin ikunu s-suġġett ta’ proċeduri kriminali, sakemm id-deċiżjoni mogħtija mill-qorti kriminali adita ma tkunx saret definittiva. Għalhekk, dan l-artikolu ma jagħtix lill-imsemmija awtorità li hija responsabbli sabiex tiddeċiedi b’mod definittiv dwar is-sitwazzjoni ta’ uffiċjal li kontrih jkunu nfetħu proċeduri dixxiplinari, setgħa diskrezzjonali fir-rigward tal-possibbiltà li tissospendi jew le d-deċiżjoni tagħha dwar is-sitwazzjoni tal-imsemmi uffiċjal meta jkunu qed jittieħdu proċeduri kontra dan l-uffiċjal quddiem qorti kriminali.

L-Artikolu 25 tal-Anness IV tar-Regolamenti tal-Persunal għandu għan doppju. Minn naħa, dan l-artikolu jissodisfa l-ħtieġa li ma tiġix affettwata l-pożizzjoni tal-uffiċjal inkwistjoni fil-kuntest ta’ proċeduri kriminali li jkunu nbdew kontrih għal fatti li huma wkoll is-suġġett ta’ proċeduri dixxiplinari fi ħdan l-istituzzjoni tiegħu. Min-naħa l-oħra, is-sospensjoni tal-proċeduri dixxiplinari sakemm jingħalqu l-proċeduri kriminali tippermetti li jittieħdu inkunsiderazzjoni, fil-kuntest ta’ dawn il-proċeduri dixxiplinari, konstatazzjonijiet fattwali magħmula mill-qorti kriminali meta d-deċiżjoni tagħha tkun saret finali. Fil-fatt, l-Artikolu 25 tal-Anness IX tar-Regolamenti tal-Personal jistabbilixxi l-prinċipju li skontu “l-proċeduri kriminali jżommu sospiżi dawk dixxiplinari”, li huwa ġġustifikat mill-fatt li l-qrati kriminali nazzjonali għandhom setgħat ta’ investigazzjoni ikbar mill-Awtorità tal-Ħatra. Għaldaqstant, fil-każ fejn l-istess fatti jistgħu jammontaw għal reat kriminali u għal ksur tal-obbligi tal-uffiċjal taħt ir-Regolamenti tal-Persunal, l-amministrazzjoni hija marbuta mill-konstatazzjonijiet fattwali magħmula mill-qorti kriminali fil-kuntest tal-proċeduri kriminali. Meta din il-qorti tkun ikkonstatat l-eżistenza tal-fatti tal-każ, l-amministrazzjoni tkun tista’ sussegwentement tikklassifikahom legalment fid-dawl tal-kunċett ta’ nuqqas dixxiplinari billi, b’mod partikolari, tivverifika jekk dawn jikkostitwixxux nuqqas ta’ twettiq tal-obbligi taħt ir-Regolamenti tal-Persunal.

Barra minn hekk, huwa l-uffiċjal inkwistjoni li għandu jipprovdi lill-Awtorità tal-Ħatra l-provi li jippermettu li jiġi evalwat jekk il-fatti miġjuba kontra tiegħu fil-kuntest tal-proċedura dixxiplinari humiex fl-istess waqt is-suġġett ta’ proċeduri kriminali mibdija kontrih. Sabiex jissodisfa dan l-obbligu, l-uffiċjal inkwistjoni għandu, fil-prinċipju, juri li proċeduri kriminali kienu nbdew kontrih waqt li huwa kien għaddej minn proċedura dixxiplinari. Fil-fatt, huwa biss meta tali proċeduri kriminali jkunu nbdew li l-fatti relatati magħhom jistgħu jiġu identifikati u pparagunati mal-fatti li fir-rigward tagħhom ikunu nbdew il-proċeduri dixxiplinari, bil-għan li tiġi ddeterminata l-eventwali identiċità tagħhom.

(ara l-punti 66 sa 70)

Il-Qorti tal-Prim’Istanza: sentenzi tad-19 ta’ Marzu 1998, Tzoanos vs Il‑Kummissjoni, T‑74/96, EU:T:1998:58, punti 32 sa 34; tal-21 ta’ Novembru 2000, A vs Il-Kummissjoni, T‑23/00, EU:T:2000:273, punt 37; tat‑30 ta’ Mejju 2002, Onidi vs Il-Kummissjoni, T‑197/00, EU:T:2002:135, punt 81; tat‑13 ta’ Marzu 2003, Pessoa e Costa vs Il-Kummissjoni, T‑166/02, EU:T:2003:73, punt 45; tal-10 ta’ Ġunju 2004, François vs Il-Kummissjoni, T‑307/01, EU:T:2004:180, punt 75, u tat-8 ta’ Lulju 2008, Franchet u Byk vs Il‑Kummissjoni, T‑48/05, EU:T:2008:257, punti 341 u 342